Datatabbe ga knallbillige Widerøe-billetter
Feilen lå hos Amadeus, det internasjonale systemet for distribusjon av flybilletter, skriver Aftenposten. Det var lørdag kveld at Amadeus sendte ut en hel del feil flypriser fordi de unnlot å føre opp drivstofftillegget som en del selskap opererer med. Dermed ble svært mange langdistansereiser, blant annet hos Widerøe, svært billige. For eksempel lå en reise tur retur fra New York til Milano på den beskjedne summen av 915 norske kroner, mens nordmenn på flyprat.no beskrev at de fikk kjøpt flyturer fra Norge til Hawaii for 3300 kroner. Kommunikasjonssjef i Widerøe, Richard Kongsteien, bekrefter at en del reiser ble feil priset.Men Widerøe fortviler ikke. Tvert om sier Kongsteien at han tror feilen faktisk vil bli lønnsom for Widerøe fordi selskapet nå får en god omsetning på en tid der det ellers er veldig stille.
En datafeil ga i helgen kunder verden over råbillige flybilletter hos blant annet norske Widerøe.